Azamul d tulmist yurzen ɣer uɣanib, sexdamen-t akken ad yessiweḍ tugna n kra s uglam, yessawaḍ tikta s wawal arusrid, yettak tagnit i yimeɣri ad d-yessugen i yiman-is takti i yebɣa ad d-yini. Azamul deg yinzi icudd ama ɣer « tudert, tawennaḍt, iɣersiwen, d ugama », yemmal-d ama d ayen yelhan neɣ d ayen n dir « lxir d ccer, talwit d ccwal, lferḥ d lqerḥ, lmut d tudert, cbaḥa d leqbaḥa… ». Amedya n kra n yizamulen i sexdamen lebyayel akken ad dmlen: lhiba d tebɣest (Izem, d lbaz), laṣel (Tazemmurt), ccbaḥa (Iṭij, itri, tiziri, aggur, ajeǧǧig, lwerd), leɛnaya (Idurar). Ǧellawi M. yenna-d: Azamul d tiktiwin id d-yettbanen deg yinumak arusriden, yenna-d Higel « Azamul d asɣal uqbel kullec ». D anamek lqayen yettaǧan amdan ad d-yessugen taktiwin, tikwal yessawaḍ-it ad yeffeɣ i tilawt. Nessaweḍ ad negzu azamul d yiwet seg tulmisin i ssemrasen aṭas leqbayel i wakken ad d-sbegnen iḥulfan-nsen neɣ ayen bɣan ad t-id-inin sexdamen talɣiwin tizamuliyin. Gar yizamulen i sexdamen di tmetti taqbaylit zgan ttuɣalen-d ad d-nebder : Iṭij, itran, tafat, agu, aḍu, lehwa, rɛud, adfel, lwerd, ajeǧǧig…atg. 1